
1. הצעת חוק הבחירות לכנסת (תיקון – הצבעת תושבי חבל עזה ושטח בצפון השומרון) (הוראות שעה), התשס"ו-2005

היו"ר מיכאל איתן:

אני מבקש לפתוח את ישיבת ועדת החוקה, חוק ומשפט.

יצחק לוי:

 יש בעיה בעניין הצבעתם של המפונים מגוש קטיף ומצפון השומרון. חלקם הגדול לא שינה כתובת, לחלקם אין כתובת וחלקם לא רוצים לשנות כתובת, לכתובת בית המלון.

גדעון סער:


 נקיים נעשה על זה דיון מיוחד.

יצחק לוי:

 שוחחתי על כך עם סיגל קוגוט, היועצת המשפטית, יש חברים אחרים שדיברו גם עם אהוד שיל"ת, כך סיפרו לי בסיעתי. על כל פנים, שוחחתי עם סיגל קוגוט, והיא חושבת שצריך למצוא פתרון בחוק לעניין, שתהיה הוראת שעה. הפתרון יכול להיות כמו הצבעת שוטר, הצבעת חייל, כלומר, מעטפה כפולה. צריך להסדיר את העניין. אגב, גם כתבתי לשופטת בייניש.

תמי אדרי:

ענינו לך באותו יום, שזה יובא לדיון. ביקשת דיון – זה יועלה לדיון.

יצחק לוי:

 לא קיבלתי תשובה, אבל סיגל קוגוט אמרה לי, שהפורום הנכון לדיון הוא בוועדת החוקה.

היו"ר מיכאל איתן:

מה את מציעה?

תמי אדרי:

הפתרון שחשבתי עליו, בשליפה, הוא, שיש מעל 1,000 קלפיות שמותאמות לנכים שמוגבלים בניידות. כל אחד שמוגבל בניידות, בלי פתק ובלי כלום, יכול לבוא לשם ולהצביע במעטפה כפולה. גם זה יכול לבוא לשם.

יצחק לוי:

 או כמו שוטרים וחיילים.

תמי אדרי:

שוטר זה סיפור אחר לגמרי.

היו"ר מיכאל איתן:

 האם יש לנו רשימה מדויקת של האנשים האלה?

תמי אדרי:

צריך לשאול את משרד הפנים על פנקס בוחרים של כל יישוב. לא מחקו את היישוב. האנשים האלה ודאי רשומים בנוה דקלים או בעצמונה או בכל אחד מהיישובים, אלא אם כן מישהו החליף כבר כתובת.

היו"ר מיכאל איתן:

המינוס בהצעה שלך הוא אחד, שגם הם וגם אמצעי התקשורת יכתבו שמתייחסים אליהם כאל נכים.

יצחק לוי:

 לכן הצעתי שוטרים וחיילים.

תמי אדרי:

לשוטרים יש פרוצדורה שונה. אנחנו מקבלים מראש רשימה, 45 יום לפני הבחירות, מוחקים אותם מהרשימה. המשטרה מאורגנת ומסודרת, וכל אחד מקבל שם תעודת הצבעה לשוטר, ועם זה הוא מצביע. בלי התעודה הזאת ובלי מדים הוא לא מצביע. אני לא משוכנעת שברשימה ההיא נגיע לכולם.

היו"ר מיכאל איתן:

בכל יישוב יש קלפי שנקראת "99".

תמי אדרי:

נכון, אבל אז אתה מחייב אדם להגיע לתחנת קלפי X בתחנה מרכזית, כשיש קלפיות אחרות פזורות בכל מקום.

היו"ר מיכאל איתן:

למי את מעבירה את רשימת השוטרים?

תמי אדרי:

אנחנו מקבלים מהמפכ"ל את רשימת כל השוטרים במדינת ישראל, מעבירים אותה למי שמפעיל את הפנקס. נגיד, אני שוטר, מוצאים את השורה שלי, נרשם השם שלי, ובמקום כל הפרטים וכתובת כתוב: שוטר מצביע עם מדים ועם תעודת הצבעה של שוטר בלבד. אנחנו מוסרים את תעודת ההצבעה של שוטר, שחתומה על-ידי השוטר, זה נעשה לפי פרסום בתקנות. את התעודות האלה אנחנו מעבירים למטה הארצי, בפרוצדורה שלהם של החלוקה ליחידות, כל שוטר מקבל, ביחידה שלו, את התעודה הזאת.

היו"ר מיכאל איתן:

למה אנחנו לא יכולים להוציא תעודות גם למפונים?

תמי אדרי:

איך נגיע אל כולם?

דורית ואג:

האם הם יצטרכו ללכת למשרד הפנים לקבל או למקום אחר?

תמי אדרי:

אנשים אומרים שמחקו אותם מהפנקס. יש שוטרים בחופשה באותו יום, ואנחנו מקבלים תלונות ביום הבחירות על כך שמחייבים אותם ללבוש מדים.

היו"ר מיכאל איתן:

ההצעה שלי היא, שאנחנו ניתן להם את התעודות, ועם תעודה אדם יוכל להצביע בכל קלפי שהוא רוצה.

דורית ואג:

איך תיתן את התעודות? זה מה שהיא שואלת.

היו"ר מיכאל איתן:

מצד שני, יש רשימה. הרשימה הזאת תהיה בקלפיות "99" בכל הארץ, ואדם שבא בלי תעודה, ילך לקלפי "99".

תמי אדרי:

אם הם מצביעים בקלפיות שמתאימות לנכים, אין בעיה כי זה פה נקבע. שוטר לא מצביע במעטפה כפולה.

יצחק לוי:

 אני מציע שישימו מעטפות כפולות בכל קלפי בארץ.

תמי אדרי:

השוטרים לא מצביעים במעטפות כפולות, הם משאירים את תעודת ההצבעה לשוטר בקלפי.

היו"ר מיכאל איתן:

הוא מציע שהם יצביעו עם התעודה וגם עם מעטפה כפולה.

יצחק לוי:

 הוא צריך להביא תעודת זהות ולהראות שהכתובת שלו היא עדיין בגוש קטיף. אם הוא שינה למקום אחר, הוא לא מצביע שם.

קרן ויינשל:

תשמע את אהוד שיל"ת. חשבו על פתרון. התחלנו לעשות הצעת חוק, ואהוד שיל"ת הסביר שיש פתרון.

אהוד שיל"ת:

הייתי בקשר עם ראש המועצה לשעבר של גוש קטיף, קיבלתי רשימה של האנשים, מספרי משפחות, איך הפיזור שלהן. יש להם 450 משפחות שלא יודעים איפה הן, כל אחת מצאה את מקומה באיזה מקום, והם לא יודעים איפה הם נמצאים. לדוגמה, מהיישוב "גן אור" 35 משפחות נמצאות ב"ניצן", מ"נצר חזני" – 31 משפחות נמצאות ב"חיספין" ו-24 משפחות- - - 

היו"ר מיכאל איתן:

אין לנו זמן, הבחירות עוד מעט. אנחנו מבינים את הבעיה שהם מפוזרים בכל הארץ, ואתה לא יכול לאתר אותם.

תמי אדרי:

הוא רוצה להציע פתרון.

אהוד שיל"ת:

ההצעה, שאם אפשר לקבל את השמות, הרי יש לי הרשימה של גן אור, היא קיימת, לא מחקנו את היישוב. יש לי רשימת בעלי זכות בחירה. ההצעה, שיתאפשר לי בחוק לפצל את הרשימה של "גן אור" שמית לשתי רשימות.

יצחק לוי:

 יש עוד 10% שמפוזרים בארץ.

אהוד שיל"ת:

אני אפצל את הרשימה שמית לשתי רשימות, אחת אני אצרף לקלפי של "ניצן", והשנייה לקלפי של "יד בנימין". אלה שבניצן לא יצטרכו לרוץ.

היו"ר מיכאל איתן:

הבנתי, ההצעה לא טובה.

אהוד שיל"ת:

חוץ מזה, מכיוון שיש עוד כל מיני- - -

רשף חן:

 למה אי אפשר להעביר את הכתובת שלהם?

יצחק לוי:

 אין להם כתובת, הם מגורשים.

אהוד שיל"ת:

חוץ מזה, אני מבקש לקבוע שכל מי שבתעודת הזהות שלו, וזה יהיה כתוב בחוק, מופיעה הכתובת באחד מהיישובים שיפורטו בתוספת, הוא יוכל להצביע בקלפי לנכים. 

יצחק לוי:

 למה בקלפי לנכים? בכל קלפי.

קרן ויינשל:

שם יש מעטפות כפולות.

אהוד שיל"ת:

רק לנכים יש מעטפות כפולות. זה יפתור את הבעיה של כל היתר שמפוזרים. חלק גדול מתושבי עצמונה יושבים- - -

היו"ר מיכאל איתן:

אם אני פותח את הקלפי לנכים, בשביל מה להסתבך, אולי טעיתי בשם, לא טעיתי בשם. אני עושה חוק מיוחד.

קרן ויינשל:

בשביל הנוחות שלהם. 

היו"ר מיכאל איתן:

יש אלפי קלפיות לנכים.

תמי אדרי:

יש 1,200 קלפיות ברחבי הארץ.

היו"ר מיכאל איתן:

יש סך הכול 8,000 קלפיות.

תמי אדרי:

יש כ-8,500 קלפיות, בתוכן יש 1,200 קלפיות שמתאימות לנכים--

קרן ויינשל:

יש לנו כבר הצעת חוק בקנה.

תמי אדרי:

--זו קלפי רגילה, כל ההבדל, שהיא קלפי עם גישה לנכים.

היו"ר מיכאל איתן:

אתה לא יודע מה קורה עם אנשים. אתה עובד עם רשימות, לא עם אנשים.

יצחק לוי:

 בעוד כחודש קבוצה מסוימת צריכה לעבור ל"ניצן", אולי היא תעבור בעוד חודשיים. אנשי כפר דרום למשל צריכים לעבור- - -

היו"ר מיכאל איתן:

 נכתוב את זה בחוק.

אהוד שיל"ת:

כל מי שכתובתו ותעודת הזהות שלו באחד היישובים שמפורטים בתוספת יוכל להצביע בכל קלפי לנכים.

תמי אדרי:

זה נקרא "מוגבלים בניידות", לא נכים.

יצחק לוי:

 מוגבלים ומגורשים.

היו"ר מיכאל איתן:

נעשה את החוק ביוזמת הוועדה, שלא נצטרך קריאה טרומית.

קרן ויינשל:

יש כבר הצעת חוק.

דורית ואג:

למה שלא נריץ את זה עכשיו בישיבה?

קרן ויינשל:

היית צריכה לפרסם את זה, היו צריכים לבוא חברי כנסת אחרים.

היו"ר מיכאל איתן:

מחר זה יעלה בישיבת הוועדה.
